Bosveld

Die Bosveld is 'n subtropiese bos- en struikveld ekostreek van Suider-Afrika. Dit sluit die meeste van die Limpopoprovinsie en 'n klein deel van die Noordwesprovinsie van Suid-Afrika in, asook die Sentraal- en Noord-Oostelike distrikte van Botswana, Matabeleland-Suid en 'n deel van die Matabeleland-Noord provinsies van Zimbabwe.HAT Taal-en-feitegids, Pearson, Desember 2013, 

 Geografie 
Die hoogte van hierdie streek wissel van 750 tot 1 400 m en die jaarlikse reënval van 350 mm in die weste tot 600 mm in die noordooste. Daar is drie belangrike bergreekse in die streek: die Drakensberg-platorand wat deel van die oostelike grens van die Bosveld uitmaak en loop van Tzaneen in die noorde tot by Belfast in die suide; die Waterbergreeks wat strek vanaf Mokopane in die ooste tot by Thabazimbi in die weste; en die Soutpansberg net noord van Louis Trichardt. Laasgenoemde is die mees noordelike bergreeks in Suid-Afrika.

 Flora en fauna 
Soos afgelei kan word uit die streek se naam, bestaan die Bosveld uit grasryke vlaktes besaai met digte trosse van bome en hoë struike. Die grasse wat hier voorkom, groei oor die algemeen hoog en welig, en verkleur vaal of bruin in die winter, wat die droë seisoen in die meeste van Suid-Afrika is. Die onverstoorde gedeeltes van hierdie habitat, soos baie van die Waterbergbiosfeer, bied skuilplek aan groot soogdierspesies soos witrenosters, swartrenosters, kameelperde, blouwildebeeste, koedoes, rooibokke en 'n verskeidenheid van ander wildspesies.

Die mopaniebosveld is amper rypvry omdat dit laer lê as die hoëveld wat aan die suidekant daarvan geleë is. Die dominante boomspesie is die mopanie. In die noorde rondom Bulawayo gaan dit oor in 'n boomsavanne met grasse soos Hyparrhenia filipendula en H. dissoluta en bome soos Terminalia sericea en Burkea africana. In die suidweste, die Springbokvlakte, tref mens die doringbosveld aan met talle Acacia-spesies soos Acacia tortilis, A. nilotica, S. nigrescens, A. gerrardii en V. karroo en polgrasse soos Ischaemum afrum en Sehima galpinii. Die Waterberggebied word deur Faurea saligna, Senegalia afra, en Peltophorum africanum gekenmerk.

 Geologie 
Die Bosveld is een van die mees mineraal-ryk streke van die wêreld. Dit is te danke aan die Bosveldstollingskompleks, 'n baie ryk pieringvormige geologiese formasie wat oor meer as 50 000 vierkante kilometer strek. Hierdie kompleks bevat die meeste van die wêreld se reserwes van minerale soos andalusiet, chroom, vloeispaat, platinum en vanadium. Die kompleks sluit ook die Merenskyrif in, wat die wêreld se grootste bron van platinum sowel as platinum-groep metale is.

 Boerdery 
Meeste dele van die streek is geneig om baie droog te wees. Dus is die Bosveld grootliks bees- en wildplaas-wêreld, waar slegs 'n paar droogtebestande gewasse soos sorghum en gars geproduseer word, gewoonlik onder besproeiing.

 Dorpe in die Bosveld 
 Alldays
 Bela Bela (voorheen Warmbad)
 Brits
 De Wildt
 Dendron
 Giyani
 Haenertsburg Hammanskraal
 Lephalale (voorheen Ellisras)
 Louis Trichardt
 Mabula
 Modimolle (voorheen Nylstroom)
 Mokopane (voorheen Potgietersrus)
 Mookgophong (voorheen Naboomspruit)
 Musina (voorheen Messina) Northam
 Pienaarsrivier
 Polokwane (voorheen Pietersburg)
 Roedtan
 Rooiberg
 Sun City
 Thabazimbi
 Vaalwater
 Vivo

 Natuurbeskerming 
 Mapungubwe Nasionale Park
 Maremani
 Pilanesberg Nasionale Park
 Mokolodam-natuurreservaat (voorheen: Hans Strijdom reservaat), Grootwater en Thiane
 Doorndraai Dam Natuurreservaat

 Sien ook 
 Lys van streeksname in Suid-Afrika
 Wildplaas

 Verwysings 

Kategorie:Ekostreke van Botswana
Kategorie:Ekostreke van Suid-Afrika
Kategorie:Ekostreke van Zimbabwe
Kategorie:Streke van Limpopo